किन्तु इस संग्रह की अन्य कविताओं को देखने से अभी तो यही प्रतीत होता है कि अज्ञेय ‘चिर-वर्तमान के निमिष’ वाले क्षणवादी दर्शन में इस तरह बँधे हुए हैं कि इस भाषा से मुक्त होना ही उनके लिए सबसे बड़ी समस्या है. यही वजह है कि इस संग्रह की अधिकांश कविताएँ ‘शब्दार्थ’ की समस्या सुलझाने और अपने आलोचकों को उत्तर देने में ही भटक गई हैं. फलतः ‘इन्द्र धनु रौंदे हुए ये’ काव्य-संग्रह न होकर नई कविता का काव्य-शास्त्र हो गया है, जिसमें लक्ष्य भी है और लक्षण भी! और ये लक्षण भी प्रायः ‘निरलक्ष्य तीर से रहित धनुष की प्रत्यंचा की अनमनी टंकार हैं.’ सचमुच इससे ‘हाथ कुछ नहीं आता.’